
Kamen, koji odbaciše graditelji, 
postade kamen ugaoni. 




BLAGA VIJEST 


Na visini mir je. U širokom krugu 
u zvjezdano srebro slivene su stvari. 

Uz prigušen oganj drijemaju pastiri, 
samo su još budni vjerni psi ovčari. 

Onda neko lupi kolibi u vrata 
i uđe, a sve se pokrene u sjaju. 

Ustadoše naglo bunovni pastiri 
čudeći se zašto noćas psi ne laju. 

— Ne bojte se! Noćas Mesija se rodi! 

I radost, i nadu donosi vam novu! 
Pogledaše. Grad je Davidov u tami, 
samo čudna svjetlost na jednom je krovu. 

I dok ona plamti i biva sve jača, 
i radosne vijesti sve ih redom sjeti, 
vidješe, gdje vjesnik raširenih krila 
prema novoj zvijezdi sav ozaren leti. 

H E R O D 


Rahela plače za sinovima svojini 
i neće da se utješi, jer ih nema. 

Matej, 2, 18.. 

Zadrhta grad i Herod čelo smrači 
kad ču da žele vidjet novog kralja. 

Iz ruke pade plašt grimizan. Kliznu 
ko zmija za njim sva purpurna halja. 

I reče: — Ja sam kralj i zemlji snaga! 

Vas bludnja vodi u krajeve ove! 

A mudrac priđe: — Zvijezda što se javi, 
na poklon kralju rođenom nas zove. 1 , 

I tajno sabra Herod mudre glave 
dok nemir srce i dušu mu siše. 

A oni: — U tvom carstvu rođen bit će 
Mesija novi! Tako prorok piše. 

I njega dirnu plamen srdžbe ljute, 
no svjestan moći lukavosti stare: 

— Kad kralja novog pronađete, reče, 
javite da mu i sam spremim dare! 

Mudraci odu. Herod mračan šuti 
i gleda kako gradom pada veče, 
a sumnje rastu, strah se tajno budi 
i kao rana probuđena peče. 


I vidi, evo novi kralj će doći 
da novom vlašću sve obasja oči. 

I Herod blijed po žezlu rukom lupi 
i zbunjen sav u strahu naglo skoči. 

Ne! Ja sam kralj! I kralja drugog nema? 
Mač svaku silu oborit će, stresti! 

A sluga plah pred njega stane: — Kralju, 
svud vlada mir i nema za te vijesti. 

I Herod gnjevan novim gnjevom plane, 
i crne misli crnu sumnju vrate. 

— Kad nema vijesti, neka varku odmah 
sva djeca krvlju otkupe i plate! 

I plač se rasu. Šiknu krv u mraku. 

Na majke noć je sa očajem pala. 

Odahnuv Herod, nije znao da je 
na bijegu dalje nova zvijezda sjala. 

KOD GENEZARETSKOG JEZERA 


MLADIĆ IZ NAIMA 


. . . Tada reče Isus Simonu: — Ne boj se! 
Odsad ćeš ljude loviti. 

Luka,5,10. 

Kraj jezera stajaše Isus u osvit novoga dana. 

Uz Njega se stiskao narod željan utjehe svježe. 

A On je zamišljen bio i gledao lađice dvije, 
gdje uz obalu vlažnu pod suncem jutarnjim leže. 

Ribari su krpili mreže od noćnog umorni lova 
i svoje čistili lađe za skoru sretniju zgodu. 

A On je stupio pribran na lađu Simona muža 
rekavši da mu je dublje u bistru otisnu vodu. 

Tada je gledao narod i ruke digao svoje, 
i melem istine vječne na skromne spuštao glave. 
Ribari su prestali s poslom. Svi su se dizali duhom 
iz teških svagdašnjih briga u vedre visine plave. 

A kad je svršio, reče: — Simone, pokupi mreže, 
pučina čeka vas modra. Bit će obilna lova. 

A Simon: — Svu noć smo zalud trudili ruke svoje, 
;al riječi Tvoje nek budu nada uspjeha nova. 

I kad su široke mreže u tamne dubine sišle, 
gdje se nijemi život vječnim promislom giba, 
ribari su jedva mogli svojim rukama snažnim 
na lađu izvući mnoštvo, mnoštvo nadošlih riba. 

A kad je vidio Simon što se s mrežama zbilo, 
u strahu je rekao: —Idi, jer dani grijehom mi blude! 
A Isus na to mu mirno:— Neboj se, Simone! Hodi! 
Od sada lovit ćeš tako za me svijetom ljude! 


Tada pristupi i dotaknu se lijesa. 
Nosioci stadoše. I On reče: — Mladiću, 
velim ti, ustani! 

Luka,7,14. 

U Naim je pošao tada u pratnji naroda mnogog, 
a kad je na vratima bio tako poznata grada, 
mrtvaca su nosili nekog, jedinca matere tužne, 
koja je plakala gorko puna bezmjernih jada. 

On je gledao narod i tužna zbunjena lica. 

Teret majčine boli Njemu je na srce pao. 

Majke se sjetio svoje i Njene ljubavi nježne, 
i ove nesretne majke sada mu bijaše žao. 

K lijesu je'prišao tada. I lijes su spustili odmah 
pred Njim s dubokim mukom. 

— Mladiću, tebi velim, ustani! 

On se diže. 

I Isus preda ga majci svojom milosnom rukom.. 

I strah se spusti na pratnju. Svi su stajali nijemi: 
vidjevši svemoći vječne tajnom stvoreno djelo. 

I kao da bude se sami iz svoje vlastite smrti, 
pred Njim su pognuli smjerno svoje srce i čelo. 


BURA NA MORU 


Tada im reče: —Što ste tako strašljivi? 
Zar još uvijek nemate vjere? 

Marko, 4, 40. 

U lađicu je ušao da bi na drugu obalu prešli, 
gdje će otkrivati staze s kojih se k vječnosti kroči, 
pa kako je umoran bio od duga puta i riječi, 
san je spustio krila na trudne Njegove oči. 

Vedrina je drhtala laka iznad mirisne vode, 
i u njoj bistrinom zračnom nebo je blistalo cijelo. 
Tek šum se vesala čuo i šapat srebrnih vala, 
dok je skupljalo snagu za nove napore tijelo. 

Tada se trgao lahor s nekom nemirnom slutnjom, 
daljinom oblak je krio sjene sumnjiva znaka. 

I kao što provalnik dođe kad mu se najmanje nadaš, 
tako je stigao vihor s pjenom straha i mraka. 

Svojim je plućima tamnim bijesno šibao vale, 
iz kojih dubina smrti sablast propasti rađa. 

I dok je spavao Isus, rikom su prijetili vjetri 
i ponor je gledala strašan mala ribarska lađa. 

I svi su lamali ruke i oči predali strahu, 
koji je razvio jedra skore sigurne smrti. 

Iz sna su Isusa zvali: — Bijesovi vjetra i vode 
sve će s lađicom našom u ponor bezdani strtil 

A On se podiže tada. Pučinu pogleda mirno, 
i dok je plećima vio vjetar duge mu vlasi, 
ruku ispruži svoju i reče svečanim glasom: 

— Mir nek vjetrove stiša i tamnu vodu ugasil’ 

I bijes se vjetra slomi. Valovi zašume tiše, 
kao da svemoćna ruka s leđa neman im stjera. 
I on se okrene tada: — što ste se prepali tako? 
Gdje vam je bila, slabi, gdje vam je bila vjera? 

KĆI JAIROVA 


NERODNA SMOKVA 


Moja kći sada umrije, nego dođi, 
metni na nju ruku svoju, i oživjet će. 

Matej, 9, 19. 

Za stolom, među grešnicima dok je 
blagovao miran kao da skromnost slavi, 
onima, koji čuđahu se, reče: 

— Liječnika bolni trebaju, ne zdravi! 

A tada k Njemu snužden Jair stupi, 
suh biser već mu posut bje po glavi, 
na zemlju pade i slomljena srca 
smrt kćeri drage Učitelju javi. 

I reče: — Dođi! Dom moj krije tama, 
po njemu bol i jecaj sada kroči, 
a Ti da metneš ruku svoju na nju, 
život bi njene ugledale oči. 

Od stola usta Isus i s njim pođe. 

U domu svirka, lelek, smutnja prava, 
a On: — Što graju dižete, kad nije 
djevojka mrtva nego mirno spava! 

I podsmijeh sumnjom dirnu usne mnoge: 

— Zar ovaj misli da smo zbilja ludi? 

Jer ako spava djevojka, nek sam je 
iz sanja njenih u život probudi! 

A Isus miran, ko da čuo nije 
taj glas i šum im nevjernoga kroka, 
zar ruku mrtvu uze, ona usta 
i sjaj joj sinu na obadva oka. 


Tada vidje smokvu jednu kraj puta. 
Dođe k njoj, ali nađe na njoj samo 
lišće. Tada joj reče: — Neka nikada na 
tebi više ne bude roda! 

Matej, 21, 19. 

Ostaviv Isus Betaniju, siđe 
na put, što vodi u naručje grada. 

Idući tako zanesen u misli, 
osjeti nemir tjelesnoga glada. 

A kada diže pogled, sunce sinu, 
zablista trava polegla i žuta. 

I gle, odjednom ugleda gdje raste 
lisnata smokva, sama, ukraj puta. 

I radost dirnu ozbiljno mu lice 
ko krilo sunca sa vedroga svoda. 

Pruživši ruku, začudi se. Smokva 
pred Njim je mirno blistala bez ploda. 

I mučno bješe Isusu pri duši 
vidjevši smokvu gdje se suncem snaži, 
a bijedu svoga siromaštva kiti 
izvanjim sjajem razlistale laži. 

I gnjev mu sveti čelo naoblači, 
i spustiv ruku, poluglasno doda: 

— Na stablu tvome nek ne bude nikad, 
nesretno drvo, željenoga ploda! 

I mir sve sledi. I svečena strepnja 
u korijen siđe i na polja gluha. 

A kad je Isus odmakao, smokva 
ostade za Njim pognuta i suha. 

ISUS TUGUJE NAD JERUZALEMOM 


I kada se približi, ugleda grad 
i zaplaka nad njim. 


Luka, 19, 41. 

Ti, što si danas ponosan i slavan, 
i smrću biješ proroke i pravdu 
prkosno nogom svaljuješ i gaziš, 
i ti, što riječi prezreo si moje, 
u prahu srušen jednom ćeš da plaziš! 

Jer ti si lukav, savitljiv ko zmija, 
što danas hvališ, sutra psuješ gnusno, 
u srcu tvome zlobni sni se jate, 
i ti, što danas ohološću dišeš, 
ne slutiš da će neprijatelj doći 
da smrvi tebe i da pljune na te. 

U tvome krilu ja sam čuda stvaro 
da siti budu, što su duha gladni, 
da vide jasno od rođenja slijepi. 

U tebi sumnjom ostadoše hladni 
u bludnji bludnjom liječeć svoje jade, 
i zato kamen na kamenu ne će 
od tebe ostat, moj nesretni grade! 

I dok ti danas sja ponosno čelo 
i dičan slaviš laž, što zbore suci, 
sramotu tvoju ugledat će puci, 
i tamjan, što ti farizeji kade, 
nad grobom tvojim dimit će se da te 
podsjeća na me, zalutali grade! 


Jer tebi bješe vječno svijetlo dano, 
i riječ za kojom mnoga carstva žude. 
Sudeći meni, nisi znao da ti 
rođena djeca o propasti' sude. 

Ti vidje jasno kako li sam tebe 
od prvih dana ljubio i kako 
umjesto tebe na tobom sam plako 
da suncu digneš svoje grane suhe, 
al oči tvoje ostale su slijepe, 
i uši tvoje ostale su gluhe. 

I zato crv već grize tvoje žile, 
iz tame vojske dižu se i jate, 
o zemlju da te lupe, pijunu na te, 
i da ti skrše moć i slome nade, 
i kamen neće na kamenu ostat 
od tebe, jadni i nesretni grade! 

SLIJEPAC IZ JERIHA 


ISUS GONI TRGOVCE IZ HRAMA 


Isus mu reče: — Progledaj! Vjera 
te je tvoja ozdravila. 

Luka, 18, 42. 


Kraj puta slijepac sjedaše, a neki, 
što tuđe boli na trenutak ganu, 
okrenuv lice žureći se, milost 
na ispruženom ostavljahu dlanu. 

A on bijaše sav obuzet sluhom 
u koji žamor sa slutnjom se sliva. 

— Recite! Kamo žurite se? Što se 
na putu danas tako čudno zbiva? 

A oni: — Isus do Jeriha stiže 
i ovo nisu za gubljenje sati! 

A on: — Isuse, smiluj mi se! Svijetlo 
života mojim očima povrati! 

I dok su oni korili ga, Isus 

ganut, što vjerom bezmjernom ga slavi: 

— Progledaj! reče. I na slijepe oči 
ruke mu svoje samilosne stavi. 

I svijetlo s ruku na oči mu siđe 
i s njih se skinu svi u tami dani. 

I svi što nijemo stajahu, svijetlom 
vraćenog vida bjehu obasjani. 

Kuća moja kuća je molitve. 

A vi načiniste od nje spilju 
razbojničku. 

Luka, 19, 46. 


I puče bič! 


Ko bijesna munja što u bljesku šiknu 
i teškom snagom smrvi tvrdi kam, 
ko pravde mač i vječnog Boga štit, 
u licu blijed, nad ruljom 
stoji sam! 

A pod Njim, dolje, kao bučan val 
diže se žamor i dukata zvek 
iz mnogog oka mami gramziv plam. 

I gleda kako ugojena lica 
u javan trg već pretvoriše drsko 
Njegova Oca posvećeni hram. 

I puče bič, 

i sveti probi gnjev 

ko čiste luči uzdrhtali plamen 

na mutne oči 

tražeć pravde spas, 

i kao grom što oblak slomi tamni, 

uzdrma ziđe božanski mu glas: 

— 0, jadni puče! Nevjerni i prosti! 
Zar smradom stoke 
hram se sveti gosti 
i u njeg korist blatnog novca svali, 
tu gdje se vječnog svjetla iskra diže 
i Tvorcu svega časna žrtva pali! 

Zar svi ste samo blud i bludnje kamen,, 
trgovci čašću, hulitelji tajne, 
grobari vjere, što pobožna lica 
prevrću oči ko da štite vjerno 
najdublji smisao vasione sjajne! 

Zar tu, gdje Gospod u tišini slazi 
da snagu dade vjernima, da bude 
ranjenom melem, ubogome plata, 
zar tu,gdje pada tamna mrena s duše, 
zar tu da kumir dižete od zlata?! 

I puče bič! 

I tresak nasta,trka 
pomamne rulje,vrtnja, 
stiska, pad, 

i bež je svi u strahu ko da bije 
spoznaje gorke vlastiti ih jad. 

A On nad njima plamnim okom sijeva 
i drhti blijed ko lice da mu upi 
tog tvrdog zida nemilosni kam, 
i puca bič ko svete pravde gnjev 
da kroz mrak novih pokoljenja štiti 
od podle maske trgovaca gojnih 
svog Oca tajnom 
posvećeni hram. 

UHODA 


Podajte dakle caru, što pripada caru, 
i Bogu, što pripada Bogu! 

Luka, 20, 25. 

Dok je dijelio blago, koje lopov ne krade, 
pred Njim se čovjek neki između prisutnih javi. 

—Mi znamo, govoriš pravo, i pravo svakoga učiš, 
na duši leže ti stalno Božji zakoni pravi. 

I zato reci nam jasno da odsad sigurno znamo 
da li je slobodno caru plaćati porez ii nije? 

Isus je pognuo glavu i odmah prozreo kako 
naličje ovih riječi nevjerno srce krije. 

Onda podiže oči i narod pogleda mirno, 
i one, koji u novcu sreću zemaljsku traže. 

— Za porez pitaš me carski? Nek jedan od vas 
mi priđe i denar pokaže! 

A kad su denar mu dali, On ga diže visoko, 
kao da duhovnim mačem poraz lukavom kroji: 

— Recite, čiji to natpis 
i lik na denaru stoji? 

A oni: — Carev lik je i carev natpis! 

I vidjev kako ih brige o novcu zemaljskom taru, 
reče: — Božje pripada Bogu! Carevo dajte caru! 

II šutnja se svije u krugu. Uhoda okrenu leđa 
ko lopov kojega otkri dosjetne pravde ruka, 

A onda isklasa hvala u divljenju prisutnog puka. 

SVADBA U KANI 


I gle, kad k stolu svi poglede svrnu, 
gdje i sam slavlju dizao je krilo, 

I reče mu: — Svako iznosi najprije dobro zašute svi, i začude se mnogo, 

vino, a istom, kad se ponapiju gosti, rđavije. med njima Njega nije više bilo. 

Ti si čuvao dobro vino dosada. 

Ivan, 2, 10. 

I dođe čas da ljubav srca združi 
i vjernost mir života teškog brani, 
a pozvan bje i Isus da tog dana 
dionik bude veselja u Kani. 

A noć kad nasta, sve posude prazne. 

Pogleda majka Isusova Sina: 

— Ovima srce razigra se, ali 
na stolovima nema više vina. 

Pogleda Isus majku pa se stuži: 

— Moj čas još nije nadošao, ženo! 

A tada reče slugama da bude 
posuda svih šest vodom napunjeno. 

A kuda oni izvršiše, On je, 
vrh čela dok mu sjajan plamen kruži, 
svečano reko: — Ravnatelju neka 
iz suda ovog sluga čašu pruži! 

I čašu ispi ravnatelj i zovnu 
ženika gladeć rukom vršak brade: 

— Domaćin svaki u početku bolje, 
a potom slabo vino na stol dade. 

A ti učini obratno, i sada i 

bar meni odaj tajnu dobrog vina! 

A sluge, što su riječi čule, prve 
potraže okom Marijina Sina. 

PRELJUBNICA 


Tada reče Isus: — Ni ja te neću osuditi 
Idi, i odsada više ne griješi. 

Ivan, 8, 11 

Kad svanu jutro i nad gradom sunce 
rastoči noć i zgasi zadnje luči, 

On siđe u hram da s ljubavlju narod, 
što bješe tu, o pravdi vječnoj uči. 

I dok On tako govoraše, reče 
farizej: — Evo preljubnice, Rabi! 

A zakon piše kamenovat treba 
tu ženu! Reci, a Ti sada šta bi? 

A On je mirno pisao po pijesku 
i znao domet svake zamke hude. 

Farizej lukav i književnik evo 
na riječi paze da mi tužbom sude! 

A kad Ga opet pitahu, On reče, 
na pijesku tajni dok ležahu znaci: 

— Koji je od vas bez grijeha, neka 
prvi na ovu ženu kamen baci! 

I narod, koji došao je jutros 
da sluša Njega, što uzete liječi, 
ugleda kako tužitelji redom 
odoše kradom, pognuti, bez riječi. 

A Isus mirno pogleda je tada 
i pognuv glavu, prozbori joj tiše: 

Tvoj grijeh je prošten. Slobodna si. Idi 
i odsad nikad ne griješi više! 

POMAZANJE U BETANIJI 




Onda jedan od učenika Njegovih, Juda Iskariot, 
koji Ga je imao izdati, reče: Zašto se ova pomast 
nije prodala za trista denara i to dalo siromasima? 

Ivan, 12, 5. 

Dođe i sjede za večeru. S Njim je 
i Lazar bio gost trpeze proste. 

A Marta, vrijedna domaćica,, brižno 
jestivom skromnim služila je goste. 

I gle, tu bjehu sve za istim stolom 
vjesnici skori životvornih riječi, 
domaćin Simon, kojeg ganut Isus 
od gube teške milosno izliječi. 

I dok su oni blagovali mirno 
plod zemlje, koji znojem se iskupi, 
zahvale puna Marija se javi 
i pognuv glavu, Isusu pristupi. 

I srca punog štovanja i hvale, 
da oda tajnu ljubavi i časti, 
prstima bijelim namaza Mu kosu 
i noge dahom nardove pomasti. 

I dok je na njoj Njegov pogled bio, 
kao da srce ovija joj rosom, 
ona se prignu i obrisa skromno 
Njegove noge dugom svojom kosom. 

I kao da se u visinu diže, 
gdje čisti plamen svaku ranu liječi, 
osjeti sreću, a ne shvati prijekor 
Judine brige i zemaljskih riječi. 

NA MASLINSKOJ GORI 


Oče moj, ako je moguće, neka me mimoiđe 
kalež ovaj! Ali ne kako ja hoću, nego kako 
Ti hoćeš! 


Matej,, 26, 39. 

U tami šute drveta i puti. 

U tami tonu gradovi i sela. 

On sam pod nebom na kamenu kleči 
žalosne duše 
i krvava čela. 

I vidi, evo bliži se vrijeme 
kad zadnju žrtvu prinijeti treba. 

I vidi cjelov izdajnika Jude, 
i Njemu, što je suđeno da sudi. 

Njemu će evo uskoro da sude! 

Već trnov vijenac osjeća na čelu, 
i strah od smrti, što patnje naviješta. 

O, kako skori slivaju se dani 
u usijana i krvava kliješta! 

I pljunut će Mu prezirno u lice. 

U luđačku Ga košulju obući, 
da zadnji znak se dostojanstva zgasi,. 
a On je htio ko nedužno janje 
da sve ih smrti i prokletstva spasi! 

I Isus diže uzdrhtale ruke 
iz tame, što Mu na dno duše siđe: 

— Ako je ,Oče, moguće, 
nek ova gorka me čaša 

ovdje mimoiđe! «. 


Tada se sjeti naroda i onih, 

što tek će doći kroz stoljeća mnoga 

da put svoj nađu i vremena bolja. 

I spusti ruke, i poniknu glavom: 

— A1 nek se vrši, Oče, Tvoja volja! 

U tami šute drveta i puti. 

U tami tonu gradovi i sela. 

On sam pod nebom na kamenu kleči 
žalosne duše 
i krvava čela. 



JUDIN CJELOV 

Isus reče: — Juda, poljupcem izdaješ 
Sina čovječjega? 

Luka, 22, 48. 


Iz usrdne se molitve podiže 
predavši sav se u Očeve ruke. 

Maslinska gora snivala je. Stabla 
slutila nisu 
sumnjivo svijetlo 
i sumnjive zvuke. 

Na čelu mir se Učitelju svio, 
u duši plamen ljubavi i bola. 

I začu zveket mačeva i kletve 
iz budne tame usnuloga dola. 

On pogled diže. Zgašene su zvijezde. 

Ko zmija Noć je u njedrima grada. 

On stoji. Šuti. Samo oči kažu 
da nekog čeka, da se nekom nada. 

Iz tame mrka pojavi se četa, 

pod plamom zublja krijese joj se zubi. 

A Juda stane. Okrene se. Priđe. 

I leđnom usnom Isusa poljubi. 

A Isus na njeg blagi pogled svrnu 
iz kojeg bolno sažaljenje cvjeta: 

— Zar cjelov posta znak izdajstva, kojim 
učenik Sina čovječjega sreta? 

I nasta muk, što svaki pokret sledi 
i Judi otkri ponor grozna djela. 

I leden znoj mu rasvijetle zublje 
niz tvrde bore obamrla Čela. 

A Isus vođe pogleda i četu, 
gdje kao lovac čekaju iz tame. 

— Kao što pođu na lupeža, vi se 
đigoste noćas s toljagama na me! 

A1 stiže čas, i bliži se mjerne, 
što ljudska nije odredila ruka, 
kad Sin čovječji u rukama Smrti 
postat će Svijetlo zalutalog puka! 

I pognu glavu ... 

Noćna ptica prhnu 

iz crnog spleta preplašenog granja. 

I ču se žamor, i pogrdna psovka, 
i kako zveket oružja odzvanja. 

JUDA 

Tada baci srebrnike u hram,, 
otide i objesi se o užetu. 


Matej, 27, 5v 


Ko neman grozna da ga goni, 
nad ponor vuče ruka gruba, 
u strahu mračan pogled diže 
i navrh kamnih stiže stuba. 

I ko da na dnu duše ćuti 
već skoru prijetnju strašnog suda, 
tek malo samo dahnu, zirnu, 
i u hram banu strven Juda. 

A za njim vjetar krilom mahnu, 
iz krila prijete crni sati. 

I Juda Kajfi moćnom priđe 
da kesu punu srebra vrati. 

— O kako strašan plamen prži 
iz ovog srebra moje grudi, 

i kao bič se savjest trza 
i uspomene davne budi! 

A Kaifa prezriv pogled baci 
iz kojeg smijeh se nizak ruga: 

— Mi nismo željni tvoga novca, 
ni za nas nije loši sluga! 

Zadrhta cijelim tijelom Juda, 
svu niskost spozna u tom času. 

I kako mahnu crnom rukom, 
po hramu bljesak srebra rasu. 


Niz stube naglo pognut strča. 

Za njim se mračna sjena vuče. 

U gradu noć se strave sluti, 
a vjetar cvili i jauče. 

I juri Juda da ne ćuti 
na sebi pogled ljudskih lica, 
a stabla šume ukraj puta: 

Kud bježi Juda izdajica? 

1 kamen težak, koji gazi, 
i trag mu zemljom stope klete 
u strahu pita: — Kamo bježiš 
izdajstvo noseć krvi svete? 

A Juda bježi. Teško diše. 

I gdje god načas samo stane, 
svud pogled isti, iste riječi, 
i nigdje mira da odahne. 

A noć ga crnim krilom prati 
i za njim baca prijetnje nove, 
a on se trza da ne čuje 
gdje sve ga slugom srebra zove. 

— O, da mi sada mir se vrati 
i težak teret s leđa skine, 
i. da mi opet u dnu duše 
izdajstvom zgašen plamen sine! 

A1 ne! Prokletstvo mene goni! 

U vatren stup me savjest hvata! 

I nigdje mira! Nigdje nade! 

Pod ključem za me sva su vrata! 

I kao da mu neko priđe 
nevidljiv s prijetnjom strašnog sud 
ko kamen bačen na dno mora, 
u noć se baci Prvi Juda. 

A jutro, kojim Božja ruka 
nad tamom novi život piše, 
u gori otkri suhu granu, 
gdje kao avet Judu njiše. 

STABAT MATER 


Pod križem stoji Majka. 

Na križu Sin joj raspet, 
san njenih mladih dana, 
ljubavi i vjere. 

U teškoj boli nijemo 
u dijete svoje gleda, 
a suza suzu stiže 
i crni veo stere. 

— O, zar si raspet, Sine, 
što nosio si zore 
da poniženi lakše 
snose svoje žrtve? 

Zar može mrijeti Onaj, 
na čije riječi zemlja 
vraćala je mrtve? 

I gleda Majka Sina 
ko putnik, što u pustoš 
daleku zaluta, 
a suza suzu stiže 
i bol navire ljuta. 

I vidi Majka Sina 
gdje prve bere ruže 
i Njoj na poklon nosi. 

I vidi Ga u slavi 
o pravdi kako zbori, 
a za Njim idu gladni, 
prezreni i bosi. 


I vidi Ga kraj sramnog 
zločinačkog stupa, 
i vidi, gdje mu čelo 
u krvi se kupa, 
i srce joj se kida, 
i težak uzdah krade: 

— 0, zar me tako, Sine, 
ostavljaš bez nade? 

I gleda Majka Sina 
raspetog na križu, 
a s Njegove usne 
krv zablista vruća: 

— Spomeni se, Majko, 
bez križa i smrti 
nema uskrsnuća! 


GDJE JE ŠTO 


Blaga vijest — — 

— 

— 

— 

— 

5 

Herod — — — 

— 

— 

— 

— 

6 

Kod Genezaretskog jezera 

— 

— 

— 

— 

8 

Mladić iz Naima — — 

— 

— 

— 

— 

9 

Bura na moru — — 

— 

— 

— 

— 

10 

Kći Jairova — — — 

— 

— 

— 

— 

12 

Nerodna smokva — — 

— 

— 

— 

— 

13 

Isus tuguje nad Jeruzalemom 

— 

— 

— 

— 

14 

Slijepac iz Jeriha — 

— 

— 

— 

— 

16 

Isus goni trgovce iz hrama 
Uhoda — — — 


— 

— 

— 

17 

19 

Svadba u Kani — — 

— 

—- 

— 

— 

20 

Preljubnica — — 

— 

— 

— 

— 

22 

Pomazanje u Betaniji — 

— 

— 

— 

— 

23 

Na maslinskoj gori — 

— 

— 

— 

— 

24 

Judin cjelov — — 

— 

— 

— 

— 

26 

Juda — — — 

— 

— 

— 

— 

Stabat Mater — — 

— 

— 

— 

— 

ANTE JAKŠIĆ rođen 22. 
travnja 1912. u Bačkom Brijegu. 
Diplomirao je na filozofskom fa¬ 
kultetu Sveučilišta u Zagrebu. 
U književnosti se počeo javljati 
prije trideset godina pjesmama i 
pripovijetkama. Do sada je ob¬ 
javio ove zbirke pjesama: Bi¬ 
serni đerdan, Sombor; U dolini 
zaborava, Zagreb; Zov proljeća 
i mladosti, Travnik; Pod sapetim 
krilima, Tuzla; Elegije, Subotica; 
Hod pod zvijezdama, Subotica; 
Osamljeni mostovi, Zagreb, i 
Pred vratima tišine, Zagreb. Osim 
toga objavio je: Lirska novela 
Marija, Zagreb, Šana se udaje, 
Zagreb, Maturant, roman, Osijek, 
te roman Pod teretom ljubavi, 
Osijek. U rukopisu ima zbirku pri¬ 
povijedaka, roman Neugasivi pla¬ 
men te nekoliko zbirki pjesama. 







